
B9‑0553/2022
Ψήφισμα του Ευρωπαϊκού Κοινοβουλίου σχετικά με τις προοπτικές για λύση δύο κρατών για το Ισραήλ και την Παλαιστίνη
(2022/2949(RSP))
Το Ευρωπαϊκό Κοινοβούλιο,
[bookmark: _GoBack]–	έχοντας υπόψη τα προηγούμενα ψηφίσματά του σχετικά με την ειρηνευτική διαδικασία στη Μέση Ανατολή, και ιδίως το ψήφισμά του με ημερομηνία 18 Μαΐου 2017 σχετικά με την επίτευξη της λύσης των δύο κρατών στη Μέση Ανατολή[footnoteRef:1],  [1:  ΕΕ C 307 της 30.8.2018, σ. 113.] 

–	έχοντας υπόψη τα συμπεράσματα του Συμβουλίου για την ειρηνευτική διαδικασία στη Μέση Ανατολή, και συγκεκριμένα τα συμπεράσματα της 16ης Δεκεμβρίου 2013, της 12ης Μαΐου 2014, της 20ής Ιουλίου 2015, της 18ης Ιανουαρίου 2016 και της 20ής Ιουνίου 2016,
–	έχοντας υπόψη την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του κράτους του Ισραήλ, αφετέρου[footnoteRef:2], [2:  ΕΕ L 147 της 21.6.2000, σ. 3.] 

–	έχοντας υπόψη την ευρωμεσογειακή ενδιάμεση συμφωνία σύνδεσης για το εμπόριο και τη συνεργασία μεταξύ της Ευρωπαϊκής Κοινότητας, αφενός, και της Οργάνωσης για την Απελευθέρωση της Παλαιστίνης εξ ονόματος της Παλαιστινιακής Αρχής της Δυτικής Όχθης και της Λωρίδας της Γάζας, αφετέρου[footnoteRef:3], [3:  ΕΕ L 187 της 16.7.1997, σ. 3.] 

–	έχοντας υπόψη την ερμηνευτική ανακοίνωση της Επιτροπής σχετικά με την ένδειξη της καταγωγής εμπορευμάτων που προέρχονται από τα εδάφη τα οποία κατέχει το Ισραήλ από τον Ιούνιο του 1967[footnoteRef:4], [4:  ΕΕ C 375 της 12.11.2015, σ. 4.] 

–	έχοντας υπόψη τις κατευθυντήριες γραμμές σχετικά με την επιλεξιμότητα των ισραηλινών οντοτήτων και των δραστηριοτήτων τους στα εδάφη που έχει καταλάβει το Ισραήλ από τον Ιούνιο του 1967 όσον αφορά τις επιχορηγήσεις, τα βραβεία και τα χρηματοδοτικά μέσα που θα χρηματοδοτούνται από την ΕΕ από το 2014 και έπειτα, με ημερομηνία 19 Ιουλίου 2013,
–	έχοντας υπόψη την έκθεση που εξέδωσε η Ευρωπαϊκή Ένωση το 2021 σχετικά με τους ισραηλινούς οικισμούς στην κατεχόμενη Δυτική Όχθη, συμπεριλαμβανομένης της Ανατολικής Ιερουσαλήμ,
–	έχοντας υπόψη την από 17ης Νοεμβρίου 2021 κοινή δήλωση της Ευρωπαϊκής Ένωσης και της Υπηρεσίας Αρωγής και Έργων του ΟΗΕ για τους Παλαιστίνιους Πρόσφυγες στην Εγγύς Ανατολή (UNRWA) σχετικά με τη στήριξη της EE προς την UNRWA (2017-2024),
–	έχοντας υπόψη τις Συμβάσεις της Γενεύης του 1949,
–	έχοντας υπόψη τα σχετικά ψηφίσματα του Συμβουλίου Ασφαλείας του ΟΗΕ και της Γενικής Συνέλευσης του ΟΗΕ,
–	έχοντας υπόψη την έκθεση που εξέδωσε ο Ειδικός Εισηγητής του ΟΗΕ για την κατάσταση των ανθρωπίνων δικαιωμάτων στα παλαιστινιακά εδάφη που βρίσκονται υπό κατοχή από το 1967,
–	έχοντας υπόψη την έκθεση του 2022 σχετικά με τη βοήθεια προς τον παλαιστινιακό λαό από τη Διάσκεψη του ΟΗΕ για το Εμπόριο και την Ανάπτυξη (UNCTAD): Εξελίξεις στην οικονομία των Κατεχόμενων Παλαιστινιακών Εδαφών,
–	έχοντας υπόψη τις Συμφωνίες του Όσλο του 1993 και του 1995,
–	έχοντας υπόψη την Αραβική Ειρηνευτική Πρωτοβουλία του 2002,
–	έχοντας υπόψη τον χάρτη πορείας της Τετραμερούς Διάσκεψης για τη Μέση Ανατολή του 2013,
–	έχοντας υπόψη το άρθρο 132 παράγραφος 2 του Κανονισμού του,
Α.	λαμβάνοντας υπόψη ότι η επίτευξη της ειρήνευσης στη Μέση Ανατολή εξακολουθεί να αποτελεί κύρια προτεραιότητα για τη διεθνή κοινότητα, συμπεριλαμβανομένης της Ευρωπαϊκής Ένωσης, και αναπόσπαστο στοιχείο της παγκόσμιας σταθερότητας και ασφάλειας·
Β.	λαμβάνοντας υπόψη ότι ο Αντιπρόεδρος της Επιτροπής/ Ύπατος Εκπρόσωπος της Ένωσης για Θέματα εξωτερικής πολιτικής και πολιτικής ασφαλείας έχει επανειλημμένα εκφράσει τη δέσμευσή του για ανανέωση και ενίσχυση του ρόλου της Ευρωπαϊκής Ένωσης στην ειρηνευτική διαδικασία στη Μέση Ανατολή·
Γ.	λαμβάνοντας υπόψη ότι οι σχέσεις της Ευρωπαϊκής Ένωσης με τα δύο μέρη θα πρέπει να βασίζονται στον σεβασμό των ανθρωπίνων δικαιωμάτων και των δημοκρατικών αρχών, ο οποίος διέπει τις εσωτερικές και διεθνείς τους πολιτικές και αποτελεί θεμελιώδες στοιχείο των εν λόγω σχέσεων·
Δ.	λαμβάνοντας υπόψη ότι – σύμφωνα με το Γραφείο Συντονισμού Ανθρωπιστικών Υποθέσεων του ΟΗΕ (UN OCHA) – το 2022 στάθηκε το πιο θανατηφόρο έτος από το 2006 για τους Παλαιστίνιους που διαμένουν στην κατεχόμενη Δυτική Όχθη, συμπεριλαμβανομένης της Ανατολικής Ιερουσαλήμ, με τουλάχιστον 105 Παλαιστίνιους, μεταξύ των οποίων 26 παιδιά, να έχουν σκοτωθεί από τις ισραηλινές δυνάμεις έως τις 18 Οκτωβρίου 2022, ενώ 10 Ισραηλινοί άμαχοι, τρεις αλλοδαποί και τέσσερις Ισραηλινοί στρατιώτες έχουν σκοτωθεί από Παλαιστινίους από τη Δυτική Όχθη κατά την ίδια περίοδο·
Ε.	λαμβάνοντας υπόψη ότι μεγάλες ισραηλινές, παλαιστινιακές και διεθνείς οργανώσεις για τα ανθρώπινα δικαιώματα, καθώς και διάφοροι ειδικοί εισηγητές του ΟΗΕ εξέδωσαν πρόσφατα εκθέσεις σύμφωνα με τις οποίες οι πολιτικές του Ισραήλ έναντι των Παλαιστινίων ισοδυναμούν με το απαρτχάιντ σύμφωνα με το διεθνές δίκαιο·
ΣΤ.	λαμβάνοντας υπόψη ότι περίπου 2 εκατομμύρια Παλαιστίνιοι που ζουν στη Λωρίδα της Γάζας αντιμετωπίζουν μια χρόνια και επιδεινούμενη ανθρωπιστική κρίση τα τελευταία 15 χρόνια ως αποτέλεσμα της εξουσίας της Χαμάς, των επαναλαμβανόμενων πολέμων και του συνεχιζόμενου αποκλεισμού που συνιστά συλλογική τιμωρία του πληθυσμού· λαμβάνοντας υπόψη ότι, σύμφωνα με το UN OCHA, σχεδόν το 80% των κατοίκων της Γάζας βασίζονται στην ανθρωπιστική βοήθεια, περισσότεροι από τους μισούς ζουν σε συνθήκες φτώχειας και σχεδόν το 80% των νέων στη Λωρίδα της Γάζας είναι άνεργοι·
Ζ.	λαμβάνοντας υπόψη ότι στη Λωρίδα της Γάζας δεν υπάρχουν επαρκείς ιατρικές εγκαταστάσεις και υπηρεσίες για τη θεραπεία σοβαρών ασθενειών, συμπεριλαμβανομένης της ακτινοθεραπείας και της χημειοθεραπείας· λαμβάνοντας υπόψη ότι οι ασθενείς που πάσχουν από αυτές τις ασθένειες πρέπει να ζητήσουν ιατρική άδεια εξόδου από τις ισραηλινές αρχές· λαμβάνοντας υπόψη ότι μεγάλο ποσοστό αιτήσεων, μεταξύ άλλων και για μικρά παιδιά, καθυστερούν ή απορρίπτονται για λόγους ασφάλειας, με θανάσιμα αποτελέσματα· λαμβάνοντας υπόψη ότι οι αιτήσεις πολλών γονέων, συνήθως μητέρων, που ζητούν να συνοδεύσουν τα παιδιά τους για ιατρική περίθαλψη απορρίπτονται ή παραμένουν αναπάντητες, πράγμα που αφήνει τα παιδιά ασυνόδευτα όταν λαμβάνουν κρίσιμη ιατρική περίθαλψη·
Η.	λαμβάνοντας υπόψη ότι, σύμφωνα με την έκθεση του 2021 σχετικά με τους ισραηλινούς εποικισμούς στην κατεχόμενη Δυτική Όχθη, συμπεριλαμβανομένης της Ανατολικής Ιερουσαλήμ, από το Γραφείο του εκπροσώπου της Ευρωπαϊκής Ένωσης (Δυτική Όχθη και Λωρίδα της Γάζας, UNRWA), πέρυσι σημειώθηκε περαιτέρω αύξηση στον ρυθμό εξάπλωσης των μονάδων εποικισμού στα κατεχόμενα παλαιστινιακά εδάφη (22.030), ιδίως στην Ανατολική Ιερουσαλήμ, όπου ο αριθμός των νέων οικιστικών μονάδων υπερδιπλασιάστηκε σε σύγκριση με το 2020 (από 6.288 σε 14.894), στο πλαίσιο της τάσης συνεχούς επέκτασης των ισραηλινών ζωνών εποικισμού·
Θ.	λαμβάνοντας υπόψη ότι, σύμφωνα με το UN OCHA, κατεδαφίστηκαν 7.088 δομές, συμπεριλαμβανομένων 1 419 που είχαν χρηματοδοτηθεί από δωρητές, και 9.931 άνθρωποι εκτοπίστηκαν στην κατεχόμενη Δυτική Όχθη, συμπεριλαμβανομένης της Ανατολικής Ιερουσαλήμ, στο πλαίσιο της κατοχής κατά τη δεκαετία που μεσολάβησε από τον Δεκέμβριο του 2012·
Ι.	λαμβάνοντας υπόψη ότι οι ισραηλινές αρχές συνεχίζουν να ακολουθούν συστηματικά την πολιτική να υποβάλλουν Παλαιστινίους σε κράτηση χωρίς απαγγελία κατηγορίας ή δίκη· λαμβάνοντας υπόψη ότι, σύμφωνα με την Παλαιστινιακή Ένωση Addameer για τη Στήριξη των Κρατουμένων και τα Ανθρώπινα Δικαιώματα, 4.760 Παλαιστίνιοι πολιτικοί κρατούμενοι, μεταξύ των οποίων 820 διοικητικοί κρατούμενοι, 160 παιδιά, 33 γυναίκες και έξι μέλη του Παλαιστινιακού Νομοθετικού Συμβουλίου, εξακολουθούν να κρατούνται από το Ισραήλ·
ΙΑ.	λαμβάνοντας υπόψη ότι, τον Οκτώβριο του 2021, το ισραηλινό Υπουργείο Άμυνας εξέδωσε στρατιωτική εντολή με την οποία χαρακτήρισε έξι παλαιστινιακές μη κυβερνητικές οργανώσεις (Παλαιστινιακή Ένωση Addameer για τη Στήριξη των Κρατουμένων και τα Ανθρώπινα Δικαιώματα, Al-Haq, Κέντρο Bisan για την Έρευνα και την Ανάπτυξη, Defense for Children International-Palestine (Διεθνής Υπεράσπιση των Παιδιών στην Παλαιστίνη), την Ένωση Επιτροπών Γεωργικής Εργασίας και την Ένωση Επιτροπών Παλαιστίνιων Γυναικών) ως «παράνομες ενώσεις» (τρομοκρατικές οργανώσεις)· λαμβάνοντας υπόψη ότι τον Αύγουστο του 2022 έγιναν επιδρομές στα γραφεία των εν λόγω οργανώσεων από τις ισραηλινές δυνάμεις, όπου κατασχέθηκαν έγγραφα και καταστράφηκε εξοπλισμός· λαμβάνοντας υπόψη ότι οι οργανώσεις αυτές εξακολουθούν να αντιμετωπίζουν εκφοβισμούς και απόπειρες απονομιμοποίησής τους·
ΙΒ.	λαμβάνοντας υπόψη ότι το σύνολο της χρηματοδότησης της Ευρωπαϊκής Ένωσης για το 2021 προς την Παλαιστινιακή Αρχή καθυστέρησε για μήνες λόγω των προσπαθειών του Επιτρόπου Γειτονίας και Διεύρυνσης να προσθέσει έναν όρο που απαιτούσε την αναθεώρηση των παλαιστινιακών σχολικών βιβλίων· λαμβάνοντας υπόψη ότι η πρόταση αυτή καταψηφίστηκε επανειλημμένα από την πλειοψηφία του Συμβουλίου· λαμβάνοντας υπόψη ότι η καθυστέρηση αυτή είχε αποτέλεσμα σοβαρά προβλήματα στη λειτουργία της παλαιστινιακής διοίκησης, ιδίως τις βασικές υπηρεσίες, συμπεριλαμβανομένης της δημόσιας υγείας, και έλλειψη πόρων για την καταβολή των μισθών των δημοσίων υπαλλήλων της·
ΙΓ.	λαμβάνοντας υπόψη ότι στις 11 Μαΐου 2022 σκοτώθηκε η δημοσιογράφος Σιρίν Αμπου Άκλα κατά τη διάρκεια ισραηλινής στρατιωτικής επιδρομής στην Τζενίν στην κατεχόμενη Δυτική Όχθη· λαμβάνοντας υπόψη ότι, παρά τις πολυάριθμες σχετικές εκκλήσεις, δεν έχει διεξαχθεί ανεξάρτητη έρευνα για τη δολοφονία της, με αποτέλεσμα οι δράστες αυτής της εγκληματικής πράξης να μην έχουν κληθεί να λογοδοτήσουν·
ΙΔ.	λαμβάνοντας υπόψη ότι, σύμφωνα με την έκθεση της UNCTAD του 2022, η ισραηλινή κατοχή στρεβλώνει την παλαιστινιακή οικονομία και επιβάλλει την απο-γεωργοποίηση και την αποβιομηχάνιση των κατεχόμενων εδαφών, με αποτέλεσμα την επιδείνωση των κοινωνικοοικονομικών συνθηκών για τον παλαιστινιακό πληθυσμό· λαμβάνοντας υπόψη ότι η UNCTAD εκτιμά το κόστος των περιορισμών στην παλαιστινιακή οικονομική δραστηριότητα στο 25,3% του ΑΕγχΠ της Δυτικής Όχθης και τη σωρευτική απώλεια ΑΕγχΠ ύψους 50 δισεκατομμυρίων δολαρίων ΗΠΑ κατά την περίοδο 2000-2020·
ΙΕ.	λαμβάνοντας υπόψη ότι η ανεργία στα κατεχόμενα παλαιστινιακά εδάφη παραμένει υψηλή με συνολικό ποσοστό 26%, ενώ πάνω από το ήμισυ του εργατικού δυναμικού στη Λωρίδα της Γάζας παραμένει άνεργο και το ποσοστό ανεργίας ανέρχεται σε 17% στη Δυτική Όχθη· λαμβάνοντας υπόψη ότι λόγω της περιορισμένης ικανότητας της παλαιστινιακής οικονομίας για δημιουργία θέσεων εργασίας υπό καθεστώς κατοχής μεγάλο ποσοστό Παλαιστίνιων εργαζομένων δεν έχει άλλη επιλογή από την αναζήτηση εργασίας στο Ισραήλ και στους οικισμούς·
1.	επαναλαμβάνει την έκκλησή του για τερματισμό της παρατεταμένης ισραηλοπαλαιστινιακής σύγκρουσης και της κατοχής παλαιστινιακής γης μέσω της επανέναρξης γνήσιων ειρηνευτικών συνομιλιών μεταξύ των δύο πλευρών βάσει καθορισμένων παραμέτρων για μια λύση δύο κρατών, με την υποστήριξη της διεθνούς κοινότητας, η οποία θα οδηγήσει σε συμφωνία περί τελικού καθεστώτος κατόπιν διαπραγματεύσεων· χαιρετίζει τις επανειλημμένες εκκλήσεις της παλαιστινιακής ηγεσίας για ειρηνευτικές συνομιλίες και εκφράζει τη λύπη του για την έλλειψη τέτοιας διάθεσης εκ μέρους της ισραηλινής κυβέρνησης·
2.	εκφράζει τη λύπη του για την έλλειψη απτών αποτελεσμάτων στην ειρηνευτική διαδικασία στη Μέση Ανατολή τις τελευταίες δεκαετίες, παρά τις διάφορες πρωτοβουλίες που έχουν ως αποτέλεσμα τη συνέχιση της βίας και την απώλεια πολλών αθώων ζωών, τη συνεχή επιδείνωση της επιτόπιας κατάστασης στα κατεχόμενα παλαιστινιακά εδάφη, τη συνεχιζόμενη επέκταση των ισραηλινών εποικισμών στη Δυτική Όχθη, συμπεριλαμβανομένης της Ανατολικής Ιερουσαλήμ, τον συνεχιζόμενο αποκλεισμό της Λωρίδας της Γάζας, το αυξανόμενο αίσθημα απογοήτευσης στην παλαιστινιακή κοινωνία, τις αυξανόμενες εντάσεις στην ισραηλινή κοινωνία, την παρατεταμένη αστάθεια στη Μέση Ανατολή και την εργαλειοποίηση της σύγκρουσης από εξτρεμιστικές ομάδες·
3.	καταδικάζει όλες τις πράξεις βίας μεταξύ Ισραηλινών και Παλαιστινίων και ζητεί τον άμεσο τερματισμό τους, συμπεριλαμβανομένης της υπερβολικής χρήσης βίας σε στρατιωτικές επιχειρήσεις των ισραηλινών ενόπλων δυνάμεων, τις τρομοκρατικές επιθέσεις κατά αθώων αμάχων και κατά μη στρατιωτικών υποδομών, την αυξανόμενη βία από τους εποίκους και τα τυφλά χτυπήματα με πυραύλους που εκτοξεύονται από τη Λωρίδα της Γάζας στο Ισραήλ· εκφράζει ιδιαίτερη ανησυχία για τον κίνδυνο εκτοπισμών διά της βίας στην περιοχή Μασαφέρ Γιατά· υπενθυμίζει ότι η μεταφορά του άμαχου πληθυσμού μιας δύναμης κατοχής σε στρατιωτικώς κατεχόμενο έδαφος παραβιάζει την Τέταρτη Σύμβαση της Γενεύης και συνιστά έγκλημα πολέμου σύμφωνα με το Καταστατικό της Ρώμης του Διεθνούς Ποινικού Δικαστηρίου· ζητεί να δοθεί τέλος στην ατιμωρησία για εγκλήματα κατά του διεθνούς ανθρωπιστικού δικαίου που διαπράττονται από οποιονδήποτε εμπλεκόμενο στη σύγκρουση και να προσαχθούν οι υπεύθυνοι στη δικαιοσύνη και να λογοδοτήσουν· 
4.	επαναλαμβάνει την αμέριστη υποστήριξή του στη λύση των δύο κρατών ως τη μόνη βιώσιμη λύση στη σύγκρουση, με το κράτος του Ισραήλ και το κράτος της Παλαιστίνης να συνυπάρχουν το ένα δίπλα στο άλλο με ειρήνη και ασφάλεια, αναγνωρίζοντας αμοιβαία το ένα το άλλο καθώς και τα σύνορα του 1967, με αμοιβαία συμφωνημένες ανταλλαγές γαιών και την Ιερουσαλήμ πρωτεύουσα και των δύο κρατών· εκφράζει την ανησυχία του για την περαιτέρω εδραίωση μιας αντιδημοκρατικής μονοκρατικής πραγματικότητας που χαρακτηρίζεται από άνισα δικαιώματα, διαρκή κατοχή και συγκρούσεις· καλεί τα κράτη μέλη να στοιχηθούν ενωμένα πίσω από τη λύση των δύο κρατών και να στηρίξουν τον ΑΠ/ΥΕ στην ανάπτυξη πρωτοβουλιών της Ευρωπαϊκής Ένωσης που αποσκοπούν στην επίτευξη αυτού του στόχου· 
5.	επαναλαμβάνει την αταλάντευτη προσήλωσή του στην ασφάλεια τόσο των Ισραηλινών όσο και των Παλαιστινίων·
6.	καταδικάζει τις συστηματικές προσπάθειες της Παλαιστινιακής Αρχής να φιμώνει τους αντιφρονούντες, μεταξύ άλλων με την αυθαίρετη σύλληψη επικριτών και αντιπάλων, οι οποίοι συχνά υφίστανται βασανιστήρια ή άλλες κακομεταχειρίσεις· καταδικάζει τη δολοφονία, από τις δυνάμεις της Παλαιστινιακής Αρχής, του εξέχοντος ακτιβιστή και επικριτή της κυβέρνησης Νιζάρ Μπανάτ, ο οποίος ξυλοκοπήθηκε μέχρι θανάτου ενώ τελούσε υπό κράτηση, και εκφράζει τη λύπη του που εξακολουθεί να μη λογοδοτεί κανείς για τον θάνατό του·
7.	επαναλαμβάνει την υποστήριξή του στην αναγνώριση της παλαιστινιακής κρατικής υπόστασης, όπως εκφράστηκε στο ψήφισμά του της 17ης Δεκεμβρίου 2014, και ζητεί να συνεχίσει η Ευρωπαϊκή Ένωση να στηρίζει την οικοδόμηση παλαιστινιακού κράτους με βάση τη δημοκρατία, το κράτος δικαίου, τα ανθρώπινα δικαιώματα και τις θεμελιώδεις ελευθερίες·
8.	υπενθυμίζει ότι, σύμφωνα με τις συμφωνίες του Όσλο και τις σχετικές αποφάσεις του Συμβουλίου Ασφαλείας του ΟΗΕ, το καθεστώς της Ιερουσαλήμ πρέπει να αποφασιστεί από τα δύο μέρη χωρίς καμία ενέργεια τρίτου μέρους που να προδικάζει την απόφαση αυτή· παροτρύνει τις Ηνωμένες Πολιτείες να ανακαλέσουν την απόφασή τους για μετεγκατάσταση της πρεσβείας τους στο Ισραήλ στην Ιερουσαλήμ και τις παροτρύνει να ανοίξουν εκ νέου το προξενείο τους στην Ανατολική Ιερουσαλήμ· ζητεί τον πλήρη σεβασμό του καθεστώτος του ιερού τόπου του αλ-Χαράμ αλ-Σαρίφ/ Όρους του Ναού στην Ιερουσαλήμ, το οποίο τέθηκε σε εφαρμογή το 1967·
9.	επαναλαμβάνει την έκκλησή του για ανακούφιση της ανθρωπιστικής κρίσης στη Λωρίδα της Γάζας και για τερματισμό του δεκαπενταετούς αποκλεισμού της μέσω πολιτικής λύσης, σύμφωνα με τις αναγκαίες ρυθμίσεις ασφαλείας· παροτρύνει τις ισραηλινές αρχές να αναθεωρήσουν την πολιτική τους για τις άδειες εξόδου, ώστε οι Παλαιστίνιοι ασθενείς να μπορούν να έχουν πρόσβαση χωρίς καθυστέρηση στην αναγκαία ιατρική περίθαλψη και τα παιδιά που εξέρχονται από τη Λωρίδα της Γάζας για ιατρική περίθαλψη να συνοδεύονται από έναν από τους γονείς τους· καλεί τις ισραηλινές αρχές να παράσχουν σε όλους τους καρκινοπαθείς άδεια τριών μηνών, προκειμένου να αποφευχθεί ο κίνδυνος να καθυστερήσει η άδεια και να μην μπορούν έτσι να λάβουν έγκαιρη θεραπεία· ζητεί εκ νέου να επιτραπεί η απρόσκοπτη πρόσβαση των βουλευτών του Ευρωπαϊκού Κοινοβουλίου σε επιτόπιες ανθρωπιστικές επισκέψεις στη Λωρίδα της Γάζας·
10.	επαναλαμβάνει τη σημασία της παλαιστινιακής συμφιλίωσης και ενότητας στην ειρηνευτική διαδικασία στη Μέση Ανατολή· εκφράζει τη βαθιά του ανησυχία για το γεγονός ότι δεν έχουν διεξαχθεί προεδρικές εκλογές στην Παλαιστίνη από το 2005 ούτε βουλευτικές εκλογές από το 2006 και εκφράζει τη λύπη του για την επ’ αόριστον αναβολή των εκλογών που είχαν προγραμματιστεί για το 2021 από τον πρόεδρο Μαχμούντ Αμπάς· ζητεί τη διεξαγωγή διαφανών, αξιόπιστων και χωρίς αποκλεισμούς προεδρικών και βουλευτικών εκλογών στην Παλαιστίνη, προκειμένου να εδραιωθεί η νομιμότητα της παλαιστινιακής πολιτικής ηγεσίας· καλεί το Ισραήλ να σεβαστεί τις υποχρεώσεις του να επιτρέψει τη διεξαγωγή των εκλογών αυτών στην Ανατολική Ιερουσαλήμ· εμμένει και πάλι στη θέση ότι η Ευρωπαϊκή Ένωση και το Ευρωπαϊκό Κοινοβούλιο πρέπει να εξουσιοδοτηθούν να παρακολουθήσουν τις εκλογές αυτές, εάν προσκληθούν· 
11.	τονίζει ότι η διατήρηση της βιωσιμότητας της λύσης των δύο κρατών στη συνεχώς επιδεινούμενη κατάσταση στα κατεχόμενα παλαιστινιακά εδάφη πρέπει να αποτελεί άμεση προτεραιότητα για την Ευρωπαϊκή Ένωση· ζητεί τον άμεσο τερματισμό όλων των μονομερών ισραηλινών ενεργειών που παρεμποδίζουν ή υπονομεύουν τη λύση των δύο κρατών, ιδίως την οικοδόμηση και επέκταση οικισμών, την κατεδάφιση σπιτιών και υποδομών Παλαιστινίων και τον βίαιο εκτοπισμό οικογενειών Παλαιστινίων από την κατεχόμενη Δυτική Όχθη, συμπεριλαμβανομένης της Ανατολικής Ιερουσαλήμ· επαναλαμβάνει ότι η ΕΕ δεν θα αναγνωρίσει αλλαγές στα σύνορα του 1967, εκτός εάν συμφωνηθούν και από τα δύο μέρη· παροτρύνει την ΕΕ και τα κράτη μέλη να ζητήσουν αποζημίωση για την κατεδάφιση όλων των υποδομών που χρηματοδοτήθηκαν από την ΕΕ στα κατεχόμενα παλαιστινιακά εδάφη, καθώς και να συγκεντρώσουν τις επίσημες εντολές κατεδάφισης ως τυχόν αποδείξεις για εγκλήματα πολέμου·
12.	καλεί την Ευρωπαϊκή Ένωση να αναπτύξει περαιτέρω την πολιτική διαφοροποίησης μεταξύ του εδάφους του κράτους του Ισραήλ και των κατεχόμενων παλαιστινιακών εδαφών στις διμερείς σχέσεις της με το Ισραήλ, σύμφωνα με τις σχετικές αποφάσεις του Δικαστηρίου της Ευρωπαϊκής Ένωσης και την απόφαση 2334 του Συμβουλίου Ασφαλείας του ΟΗΕ· επιμένει ότι όλες οι συμφωνίες της ΕΕ με το Ισραήλ πρέπει να αναφέρουν ρητά και κατηγορηματικά ότι δεν ισχύουν για τα εδάφη που κατέλαβε το Ισραήλ το 1967· καλεί την Επιτροπή να διασφαλίσει ότι η αρχή της διαφοροποίησης εφαρμόζεται με συνέπεια σε όλες τις πτυχές των διμερών σχέσεων της ΕΕ με το Ισραήλ· ζητεί την πλήρη και αποτελεσματική εφαρμογή της ισχύουσας νομοθεσίας της ΕΕ και των διμερών ρυθμίσεων που ισχύουν για τα προϊόντα που προέρχονται από τις ζώνες εποικισμού·
13.	ζητεί την έγκριση νομοθεσίας της Ευρωπαϊκής Ένωσης που θα απαγορεύει παγκοσμίως το εμπόριο με τις ισραηλινές ζώνες εποικισμού στα κατεχόμενα παλαιστινιακά εδάφη, σύμφωνα με το διεθνές ανθρωπιστικό δίκαιο· σημειώνει ότι το εμπόριο προϊόντων που παράγονται σε ζώνες εποικισμού σε κατεχόμενο έδαφος ή το εμπόριο με κατεχόμενο έδαφος συμβάλλει στη διατήρηση των παραβιάσεων του διεθνούς ανθρωπιστικού δικαίου και εδραιώνει τις παραβιάσεις των ανθρωπίνων δικαιωμάτων που συχνά συμβαίνουν στις ζώνες εποικισμού, συμπεριλαμβανομένης της κατάσχεσης γης, της εκμετάλλευσης φυσικών πόρων και του εκτοπισμού ή των διακρίσεων εις βάρος του τοπικού πληθυσμού·
14.	τονίζει την καίρια σημασία της αποκατάστασης ενός πολιτικού ορίζοντα για τη λύση των δύο κρατών· ζητεί μια πολιτική πρωτοβουλία της Ευρωπαϊκής Ένωσης με στόχο την επανέναρξη της ειρηνευτικής διαδικασίας στη Μέση Ανατολή, προκειμένου να επιτευχθούν απτά αποτελέσματα και μια συμφωνία περί τελικού καθεστώτος κατόπιν διαπραγματεύσεων· παροτρύνει τον ΑΕ/ΥΕ να προωθήσει μια διεθνή διάσκεψη ως πρώτο βήμα σε ένα πολυμερές πλαίσιο για την επίτευξη αυτού του στόχου, σε συνεργασία με τα κράτη μέλη, τις Ηνωμένες Πολιτείες και άλλους διεθνείς εταίρους·
15.	ζητεί να αξιοποιηθεί αποτελεσματικά η οικονομική και πολιτική επιρροή της Ευρωπαϊκής Ένωσης τόσο στο Ισραήλ όσο και στους Παλαιστινίους, με στόχο να επιτευχθεί γνήσια δέσμευση στην ειρηνευτική διαδικασία στη Μέση Ανατολή και από τις δύο πλευρές· ζητεί, υπό το πρίσμα της έλλειψης προόδου στην ειρηνευτική διαδικασία και των ενεργειών που υπονομεύουν τη λύση των δύο κρατών, να επανεξεταστούν οι διμερείς σχέσεις της ΕΕ με αμφότερα τα μέρη, συμπεριλαμβανομένης της συμφωνίας σύνδεσης με το Ισραήλ και της εφαρμογής της υπό το πρίσμα του άρθρου 2 αυτής·
16.	υποστηρίζει τη δέσμευση της Ευρωπαϊκής Ένωσης, η οποία εγκρίθηκε στα συμπεράσματα του Συμβουλίου Εξωτερικών Υποθέσεων της 16ης Δεκεμβρίου 2013, να προσφέρει μια άνευ προηγουμένου δέσμη στήριξης στους τομείς της πολιτικής, της οικονομίας και της ασφάλειας και μια ειδική προνομιακή εταιρική σχέση και για τα δύο μέρη στο πλαίσιο μιας συμφωνίας περί τελικού καθεστώτος·
17.	εκφράζει την ικανοποίησή του για την από μακρού καθυστερημένη εκταμίευση της χρηματοδότησης της Ευρωπαϊκής Ένωσης για το 2021 προς την Παλαιστινιακή Αρχή τον Ιούνιο του 2022· εκφράζει τη λύπη του για την καθυστέρηση αυτή, που προκλήθηκε από τις επανειλημμένες προσπάθειες του Επιτρόπου Γειτονίας και Διεύρυνσης να θέσει αδικαιολόγητους όρους για την εν λόγω χρηματοδότηση, γεγονός που έφερε την Παλαιστινιακή Αρχή σε ακόμη δυσχερέστερη κατάσταση και στον κίνδυνο δημοσιονομικής κατάρρευσης·
18.	τονίζει τη σημασία της οικοδόμησης εμπιστοσύνης μεταξύ των δύο πλευρών, τόσο σε πολιτικό όσο και σε διανθρώπινο επίπεδο, ως απαραίτητη προϋπόθεση για κάθε επιτυχή ειρηνευτική διαδικασία και ειρηνική συνύπαρξη μεταξύ Ισραήλ και Παλαιστίνης στο μέλλον· ζητεί να ενισχυθεί η στήριξη της Ευρωπαϊκής Ένωσης σε τέτοιες πρωτοβουλίες·
19.	παροτρύνει την Επιτροπή να αυξήσει τη χρηματοδότησή της σε έργα που αποσκοπούν στη βελτίωση της κατάστασης της παλαιστινιακής αραβικής μειονότητας στο Ισραήλ, η οποία έχει τη δυνατότητα να διαδραματίσει σημαντικό ρόλο στην ειρηνική συνύπαρξη Ισραηλινών και Παλαιστινίων στο μέλλον·
20.	παροτρύνει την Ευρωπαϊκή Ένωση να εντείνει την πολιτική και οικονομική της στήριξη προς τις οργανώσεις της κοινωνίας των πολιτών, συμπεριλαμβανομένων των κοινών ισραηλοπαλαιστινιακών πρωτοβουλιών, που εργάζονται για την ειρήνη και υπερασπίζονται τα ανθρώπινα δικαιώματα και στις δύο πλευρές· εκφράζει τη βαθιά του ανησυχία για τη συρρίκνωση του χώρου της κοινωνίας των πολιτών στο Ισραήλ και στην Παλαιστίνη και παροτρύνει την ΕΕ να δώσει στο ζήτημα αυτό προτεραιότητα στην ημερήσια διάταξη του πολιτικού διαλόγου της με την ισραηλινή κυβέρνηση και την Παλαιστινιακή Αρχή· καταδικάζει τον χαρακτηρισμό κορυφαίων παλαιστινιακών οργανώσεων ανθρωπίνων δικαιωμάτων ως «παράνομων ενώσεων» (τρομοκρατικών οργανώσεων) από το Ισραήλ· καλεί τις ισραηλινές αρχές να ανακαλέσουν την απόφαση αυτή και να επιτρέψουν σε αυτές τις οργανώσεις να συνεχίσουν το ζωτικής σημασίας έργο τους· εκφράζει τη λύπη του για την αδικαιολόγητα μακρά αναστολή της χρηματοδότησης της ΕΕ σε αρκετές από αυτές τις οργανώσεις λόγω της απόφασης του Επιτρόπου Γειτονίας και Διεύρυνσης βάσει ανυπόστατων ισχυρισμών, οι οποίοι τους έχουν προκαλέσει σοβαρή επιχειρησιακή ζημία και ζημίωσαν τη φήμη τους· καλεί την Επιτροπή να συνεχίσει να παρέχει χρηματοδοτική στήριξη στις παλαιστινιακές μη κυβερνητικές οργανώσεις·
21.	καταδικάζει την ευρέως διαδεδομένη πολιτική και πρακτική του Ισραήλ που συνίσταται στη διοικητική κράτηση εκατοντάδων Παλαιστινίων, συμπεριλαμβανομένου του υπερασπιστή των ανθρωπίνων δικαιωμάτων Σαλάχ Χαμούρι, χωρίς δίκη ή απαγγελία κατηγορίας βάσει απόρρητων αποδεικτικών στοιχείων και ζητεί τον άμεσο τερματισμό της πολιτικής αυτής·
22.	καταδικάζει απερίφραστα τη δολοφονία της δημοσιογράφου Σιρίν Αμπου Άκλα κατά τη διάρκεια ισραηλινής στρατιωτικής επιδρομής στη Τζενίν, στην κατεχόμενη Δυτική Όχθη, την οποία πολλές ανεξάρτητες έρευνες αποδίδουν στις ισραηλινές δυνάμεις·
23.	εκφράζει τον αποτροπιασμό του για τη συνεχιζόμενη κράτηση σε απομόνωση του Άχμαντ Μανάσρα παρά τη σοβαρή κατάσταση της υγείας του, η οποία κράτηση μπορεί να ισοδυναμεί με βασανιστήρια· εκφράζει τη βαθιά του λύπη που οι εκκλήσεις για την απελευθέρωσή του, μεταξύ άλλων από εμπειρογνώμονες της Ευρωπαϊκής Ένωσης και των Ηνωμένων Εθνών, δεν έχουν ληφθεί υπόψη· παροτρύνει τις ισραηλινές αρχές να επανεξετάσουν την απόφασή τους και να τον ελευθερώσουν αμέσως·
24.	ζητεί τον άμεσο τερματισμό όλων των πράξεων υποκίνησης μίσους ή βίας από κάθε πλευρά στο πλαίσιο της ισραηλοπαλαιστινιακής σύγκρουσης· παροτρύνει την Ευρωπαϊκή Ένωση να στηρίξει και να συνεργαστεί εποικοδομητικά με την Ανεξάρτητη Διεθνή Εξεταστική Επιτροπή του ΟΗΕ για τα κατεχόμενα παλαιστινιακά εδάφη, συμπεριλαμβανομένης της Ανατολικής Ιερουσαλήμ, και στο Ισραήλ, ιδίως όσον αφορά την εντολή της να εντοπίσει τα βαθύτερα αίτια των επαναλαμβανόμενων εντάσεων, της αστάθειας και του παρατεταμένου χαρακτήρα της σύγκρουσης, και να λάβει υπόψη τα πορίσματα και τις συστάσεις του μηχανισμού στις επαφές της ΕΕ και των κρατών μελών με τις ισραηλινές αρχές·
25.	τονίζει εκ νέου τη σημασία που έχει να επιτευχθεί διαρκής ειρήνη, σταθερότητα και ευημερία στην περιοχή της Μέσης Ανατολής· χαιρετίζει τη δέσμευση της Ευρωπαϊκής Ένωσης να συνεργαστεί με τους περιφερειακούς και διεθνείς εταίρους της για την επίτευξη αυτού του στόχου· υπενθυμίζει πόσο σημαντική είναι εν προκειμένω η Αραβική Ειρηνευτική Πρωτοβουλία·
26.	καλεί την ισραηλινή κυβέρνηση να άρει τους νέους περιορισμούς εισόδου και διαμονής αλλοδαπών πολιτών στη Δυτική Όχθη, που τέθηκαν σε ισχύ στις 20 Οκτωβρίου 2022 και έχουν αντίκτυπο στην παλαιστινιακή κοινωνία και στους πολίτες της Ευρωπαϊκής Ένωσης, συμπεριλαμβανομένων επισκεπτών, συζύγων και μελών της οικογένειας, φοιτητών και ακαδημαϊκών, καθώς και εμπειρογνωμόνων και εθελοντών· τονίζει, στο πλαίσιο αυτό, τη σημασία της αρχής της αμοιβαιότητας της ΕΕ για την πρόσβαση χωρίς υποχρέωση θεώρησης·
27.	στηρίζει το Διεθνές Ποινικό Δικαστήριο στην εν εξελίξει διερεύνηση της κατάστασης στα κατεχόμενα παλαιστινιακά εδάφη και καλεί την Ευρωπαϊκή Ένωση να υποστηρίξει την παρέμβαση του Δικαστηρίου, όπως συμβαίνει και σε άλλες καταστάσεις συγκρούσεων ανά τον κόσμο·
28.	επαναλαμβάνει τη στήριξή του προς την UNRWA, η οποία παρέχει βασικές υπηρεσίες για την προστασία και την ανθρώπινη ανάπτυξη των Παλαιστίνιων προσφύγων σε ολόκληρη τη Μέση Ανατολή· καλεί την Ευρωπαϊκή Ένωση, τα κράτη μέλη και τη διεθνή κοινότητα να εντείνουν την πολιτική και οικονομική στήριξη του Οργανισμού, μετά την πρόσφατη ανανέωση της εντολής του από τη Γενική Συνέλευση των Ηνωμένων Εθνών·
29.	αναθέτει στην Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τον Αντιπρόεδρο της Επιτροπής/Ύπατο Εκπρόσωπο της Ένωσης για Θέματα εξωτερικής πολιτικής και πολιτικής ασφαλείας, τον ειδικό εντεταλμένο της ΕΕ για την ειρηνευτική διαδικασία στη Μέση Ανατολή, τις κυβερνήσεις και τα κοινοβούλια των κρατών μελών, τον Γενικό Γραμματέα του ΟΗΕ, τον εκπρόσωπο της τετραμερούς διάσκεψης, τον Γενικό Γραμματέα του Συνδέσμου των Αραβικών Κρατών, τον Πρόεδρο και το Κογκρέσο των Ηνωμένων Πολιτειών Αμερικής, την Κνεσέτ και την κυβέρνηση του Ισραήλ, τον Πρόεδρο της Παλαιστινιακής Αρχής και στο Παλαιστινιακό Νομοθετικό Συμβούλιο.

